Հյուրանոցներից, ինչպես նշեցինք, երկուսը 5 աստղանի «Դելյուքս» կարգի են։ Մնացածից մեկը՝ «Գոլդեն Փելիսը» (Երևան) 5 աստղանի է, հինգը՝ 4 աստղանի («Մետրոպոլ», «Անի Պլազա հոթել», «Արարատ», «Փարիզ Հոթել», «Կոնգրես»), մեկական՝ 3 և 2 աստղանի («Օլիմպիա», «Նոր Ձորաբերդ»), երկուսն էլ՝ 1 աստղանի («Վալեմ Պլազա», «Սենյոր»)։ Այսինքն՝ գործող հայտնի հյուրանոցներից մի քանիսն «աստղ» չունեն։ «Արմենիա Մարիոթ» հյուրանոցից, օրինակ, մեզ տեղեկացրին, որ «Մարիոթը» համարվում է բրենդ և «աստղ» չունի, բայց առաջարկվող պայմանները հավասարազոր են 5 աստղանի հյուրանոցի համար պահանջվող պայմաններին։ Էկոնոմիկայի նախարարության զբոսաշրջության վարչության պետ Մեխակ Ապրեսյանը մեզ հետ զրույցում տեղեկացրեց, որ Հայաստանում հյուրանոցները «աստղեր» ստանում են կամավոր սկզբունքով՝ դիմում են Էկոնոմիկայի նախարարություն, ձևավորվում է հանձնաժողով ու որոշվում, թե հյուրանոցը քանի աստղի է համապատասխանում։ Այսինքն՝ հյուրանոցային օբյեկտների որակավորման գործընթացը պարտադիր չէ։